[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.7.2008

COM(2008) 445 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή και την προσωρινή εφαρμογή της ενδιάμεσης συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και της Κεντρικής Αφρικής, αφετέρου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η συνημμένη πρόταση συνιστά τη νομική πράξη για την υπογραφή και την προσωρινή εφαρμογή ενδιάμεσης συμφωνίας οικονομικής εταιρικής σχέσης (ΣΟΕΣ) μεταξύ της Ευρωπαϊκής Κοινότητας και των κρατών μελών της, αφενός, και της Κεντρικής Αφρικής[1], αφετέρου:

Πρόταση απόφασης του Συμβουλίου για την υπογραφή και την προσωρινή εφαρμογή της ενδιάμεσης ΣΟΕΣ.

Όπως ανακοινώθηκε στην ανακοίνωση προς το Συμβούλιο και το Ευρωπαϊκό Κοινοβούλιο, της 23ης Οκτωβρίου 2007, και δεδομένου ότι δεν ήταν δυνατόν να συναφθεί πριν από το τέλος του 2007 πλήρης ΣΟΕΣ με ολόκληρη την περιοχή της Κεντρικής Αφρικής[2], διεξήχθησαν διαπραγματεύσεις για την εν λόγω ενδιάμεση ΣΟΕΣ, έτσι ώστε να αποφευχθεί η διακοπή του εμπορίου μεταξύ της Κεντρικής Αφρικής, η οποία επί του παρόντος απαρτίζεται από το Καμερούν στην ενδιάμεση ΣΟΕΣ, και της Ευρωπαϊκής Κοινότητας, έως ότου ολοκληρωθεί η πλήρης ΣΟΕΣ με ολόκληρη την περιοχή της Κεντρικής Αφρικής. Μετά τη μονογραφή της εν λόγω ενδιάμεσης ΣΟΕΣ στις 17 Δεκεμβρίου 2007, το Καμερούν προστέθηκε στον κατάλογο των χωρών που επωφελούνται από το εμπορικό καθεστώς των ΣΟΕΣ που θεσπίστηκε με τον κανονισμό (ΕΚ) αριθ. 1528/2007 του Συμβουλίου, ο οποίος εκδόθηκε στις 20 Δεκεμβρίου 2007. Ο κανονισμός αυτός προβλέπει την προκαταβολική εφαρμογή του καθεστώτος των ΣΟΕΣ. Έτσι εξασφαλίστηκε ότι δεν υπήρξε διακοπή του εμπορίου για το Καμερούν κατά τη λήξη, την 31η Δεκεμβρίου 2007, των εμπορικών διατάξεων που προβλέπονταν στο παράρτημα V της συμφωνίας της Κοτονού και της παρέκκλισης του ΠΟΕ από την οποία καλύπτονταν.

Ως Λιγότερο Ανεπτυγμένες Χώρες (ΛΑΧ), όλες οι άλλες χώρες της Κεντρικής Αφρικής εκτός από τη Γκαμπόν και τη Δημοκρατία του Κονγκό επωφελούνται από την πρωτοβουλία «Όλα εκτός όπλων» (ΟΕΟ) από την 1η Ιανουαρίου 2008. Το καθεστώς αυτό είναι σε γενικές γραμμές ισοδύναμο με το μεταβατικό εμπορικό καθεστώς της Κοτονού και, ως εκ τούτου, δεν παρακωλύει το εμπόριό τους με την Ευρωπαϊκή Κοινότητα. Η Γκαμπόν και η Δημοκρατία του Κονγκό υπόκεινται στο κανονικό σύστημα γενικευμένων προτιμήσεων (ΣΓΠ) από την 1η Ιανουαρίου 2008, αλλά τους προσφέρθηκε η δυνατότητα να προσχωρήσουν στην ενδιάμεση ΣΟΕΣ. Μέχρι στιγμής, δεν αποφάσισαν να το πράξουν.

Η ενδιάμεση ΣΟΕΣ περιλαμβάνει διατάξεις σχετικά με τις εμπορευματικές συναλλαγές, δηλαδή σχετικά με τα τελωνειακά και τα μη δασμολογικά μέτρα, τα μέσα εμπορικής άμυνας, το τελωνειακό καθεστώς και τη διευκόλυνση των συναλλαγών, τα τεχνικά εμπόδια στο εμπόριο και τα υγειονομικά και φυτοϋγειονομικά μέτρα, τη διαχείριση των δασών και το εμπόριο δασικών προϊόντων. Επίσης, περιλαμβάνει διατάξεις για την αναπτυξιακή συνεργασία που καθορίζουν τομείς δράσεων προτεραιότητας για την εφαρμογή της. Η ενδιάμεση ΣΟΕΣ θεσπίζει πλαίσιο για την αναπτυξιακή συνεργασία με στόχο την αύξηση των δυνατοτήτων και την ενίσχυση των εθνικών οικονομιών στην Κεντρική Αφρική. Επίσης, υπενθυμίζει την πρόθεση της Επιτροπής και των κρατών μελών να συνεισφέρουν σε ένα ταμείο περιφερειακής ανάπτυξης.

Οι διαπραγματεύσεις για πλήρη ΣΟΕΣ με όλες τις χώρες της Κεντρικής Αφρικής συνεχίζονται, σύμφωνα με τις οδηγίες διαπραγμάτευσης για τις ΣΟΕΣ με τις χώρες ΑΚΕ που εξέδωσε το Συμβούλιο στις 12 Ιουνίου 2002. Η ενδιάμεση ΣΟΕΣ, η οποία μονογράφηκε από το Καμερούν, θα είναι διαθέσιμη για την περιοχή συνολικά. Θα επεκταθεί με βάση τα αποτελέσματα των διαπραγματεύσεων για πλήρη ΣΟΕΣ το 2008. Ως εκ τούτου, προβλέπει τη συνέχιση των διαπραγματεύσεων σε περιφερειακό επίπεδο όσον αφορά την εγκατάσταση, τις υπηρεσίες και το ηλεκτρονικό εμπόριο καθώς και τους εμπορικούς κανόνες.

Μέχρι να τεθεί σε ισχύ, η ενδιάμεση ΣΟΕΣ προβλέπει την προσωρινή εφαρμογή της.

Η Επιτροπή έκρινε ότι τα αποτελέσματα των διαπραγματεύσεων είναι ικανοποιητικά και σύμφωνα με τις οδηγίες διαπραγμάτευσης του Συμβουλίου και ζητεί από το Συμβούλιο:

- να εγκρίνει την υπογραφή, εξ ονόματος της Ευρωπαϊκής Κοινότητας, της ενδιάμεσης ΣΟΕΣ με την Κεντρική Αφρική·

- να εγκρίνει την προσωρινή εφαρμογή της ενδιάμεσης ΣΟΕΣ μέχρι να τεθεί σε ισχύ.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την υπογραφή και την προσωρινή εφαρμογή της ενδιάμεσης συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και της Κεντρικής Αφρικής, αφετέρου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 133 και 181, σε συνδυασμό με την πρώτη περίοδο του πρώτου εδαφίου του άρθρου 300 παράγραφος 2,

την πρόταση της Επιτροπής[3],

Εκτιμώντας τα ακόλουθα:

(1) Στις 12 Ιουνίου 2002 το Συμβούλιο εξουσιοδότησε την Επιτροπή να ξεκινήσει διαπραγματεύσεις συμφωνιών οικονομικής εταιρικής σχέσης με χώρες ΑΚΕ.

(2) Οι εν λόγω διαπραγματεύσεις για ενδιάμεση συμφωνία οικονομικής εταιρικής σχέσης (εφεξής «ενδιάμεση ΣΟΕΣ») ολοκληρώθηκαν και η ενδιάμεση ΣΟΕΣ μεταξύ της Ευρωπαϊκής Κοινότητας και των κρατών μελών της, αφενός, και της Κεντρικής Αφρικής, αφετέρου (που περιλαμβάνει το Καμερούν), μονογραφήθηκε στις 17 Δεκεμβρίου 2007.

(3) Συνεπώς, το άρθρο 98 παράγραφος 4 της ενδιάμεσης ΣΟΕΣ μεταξύ της Ευρωπαϊκής Κοινότητας και των κρατών μελών της και της Κεντρικής Αφρικής προβλέπει την προσωρινή εφαρμογή της μέχρι να τεθεί σε ισχύ.

(4) Με την επιφύλαξη της μεταγενέστερης σύναψής της, είναι σκόπιμο να υπογραφεί η ενδιάμεση ΣΟΕΣ εξ ονόματος της Κοινότητας και να εφαρμοσθεί προσωρινά,

ΑΠΟΦΑΣΙΖΕΙ:

Άρθρο 1

Η υπογραφή της ενδιάμεσης συμφωνίας οικονομικής εταιρικής σχέσης μεταξύ της Κεντρικής Αφρικής και της Ευρωπαϊκής Κοινότητας και των κρατών μελών της εγκρίνεται εξ ονόματος της Κοινότητας, με την επιφύλαξη της απόφασης του Συμβουλίου για τη σύναψη της εν λόγω ενδιάμεσης συμφωνίας οικονομικής εταιρικής σχέσης.

Το κείμενο της ενδιάμεσης συμφωνίας οικονομικής εταιρικής σχέσης επισυνάπτεται στην παρούσα απόφαση.

Άρθρο 2

Ο πρόεδρος του Συμβουλίου εξουσιοδοτείται να ορίσει το(-α) πρόσωπο(-α) που είναι αρμόδιο(-α) να υπογράψει(-ουν) την ενδιάμεση συμφωνία οικονομικής εταιρικής σχέσης εξ ονόματος της Ευρωπαϊκής Κοινότητας, με την επιφύλαξη της σύναψής της.

Άρθρο 3

Η ενδιάμεση συμφωνία οικονομικής εταιρικής σχέσης εφαρμόζεται προσωρινά, όπως προβλέπεται στο άρθρο 98 παράγραφος 4 της εν λόγω ενδιάμεσης συμφωνίας οικονομικής εταιρικής σχέσης, μέχρι να ολοκληρωθούν οι διαδικασίες σύναψης. Η Επιτροπή θα δημοσιεύσει ανακοίνωση με πληροφορίες για την ημερομηνία προσωρινής εφαρμογής.

Βρυξέλλες, […]

Για το Συμβούλιο

Ο πρόεδρος […]

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

ΑΠΟΦΑΣΗ ΤΟΥ ΣΥΜΒΟΥΛΙΟΥ για την υπογραφή και την προσωρινή εφαρμογή ενδιάμεσης συμφωνίας οικονομικής εταιρικής σχέσης μεταξύ της Ευρωπαϊκής Κοινότητας και των κρατών μελών της, αφενός, και της Κεντρικής Αφρικής, αφετέρου

2. ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ:

Κεφάλαιο και άρθρο: 12/20

Ποσό εγγεγραμμένο στον προϋπολογισμό για το εν λόγω οικονομικό έτος: 16.431.900.000 (ΠΣΠ 2008)

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Πρόταση χωρίς δημοσιονομική επίπτωση

( Πρόταση χωρίς δημοσιονομική επίπτωση στις δαπάνες αλλά με δημοσιονομική επίπτωση στα έσοδα – η επίπτωση στα έσοδα είναι η ακόλουθη:

4. MEΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Για να προστατευθούν τα οικονομικά συμφέροντα των Κοινοτήτων από την απάτη και άλλες παρατυπίες, η Επιτροπή δύναται να διενεργεί επιτόπιους ελέγχους και επιθεωρήσεις σύμφωνα με το άρθρο 26 της ενδιάμεσης συμφωνίας οικονομικής εταιρικής σχέσης. Αν κριθεί σκόπιμο, θα διενεργούνται έρευνες από την Ευρωπαϊκή Υπηρεσία Καταπολέμησης της Απάτης (OLAF), οι οποίες θα διέπονται από τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου. Η Επιτροπή θα διενεργεί τακτικούς ελέγχους βάσει εγγράφων και επιτόπιους ελέγχους.

5. ΑΛΛΕΣ ΠΑΡΑΤΗΡΗΣΕΙΣ

Όλοι οι εναπομένοντες τελωνειακοί δασμοί στα προϊόντα καταγωγής των περιφερειών ή κρατών ΑΚΕ που έχουν ολοκληρώσει διαπραγματεύσεις για τη σύναψη συμφωνιών οικονομικής εταιρικής σχέσης ή συμφωνιών που περιλαμβάνουν εμπορικές ρυθμίσεις συμβατές με τον ΠΟΕ καταργήθηκαν με την έκδοση του κανονισμού 1528/2007 του Συμβουλίου. Συνεπώς, δεν υπάρχουν συμπληρωματικές δημοσιονομικές επιπτώσεις που συνδέονται με την παρούσα πρόταση.

[1] Σ’ αυτό το στάδιο, και για τους σκοπούς της παρούσας ενδιάμεσης ΣΟΕΣ, το συμβαλλόμενο μέρος «Κεντρική Αφρική» απαρτίζεται από το Καμερούν, το οποίο είναι η μόνη χώρα που την έχει μονογράψει μέχρι στιγμής.

[2] Οι χώρες της εν λόγω περιοχής είναι το Καμερούν, η Δημοκρατία της Κεντρικής Αφρικής, το Τσαντ, η Λαϊκή Δημοκρατία του Κονγκό, το Κονγκό, η Ισημερινή Γουινέα, η Γκαμπόν και το Σάο Τομέ και Πρίνσιπε.

[3] ΕΕ C […] της […], σ. […].